SKRIFTLIG FORESPØRGSEL P-2427/01

af Giovanni Pittella (PSE) til Kommissionen

(3. september 2001)

Om: Bekæmpelse af pædofili

Søndag den 26. august 2001 opdagedes på Internet to web-steder med over 400 billeder af 23 spædbørn, der var blevet voldtaget og tortureret i deres vugger, i deres babybadekar og blandt sutteflasker og bleer. I ugen forud herfor var der blevet opdaget et andet web-sted med billeder af lig af børn, der var blevet vivisekeret, slået ihjel og parteret som dyr. Efter begge disse opdagelser er der indgivet klager til de retlige myndigheder.

Kan Kommissionen oplyse, hvilke foranstaltninger den agter at træffe for at imødegå denne omsiggribende tragedie, og om den agter at gøre noget for at oprette en europæisk myndighed til bekæmpelse af onlinepædofili, som bl.a. vil muliggøre etableringen af et observatorium, der kan føre konstant tilsyn med web-steder?

Svar afgivet på Kommissionens vegne af Antonio Vitorino

(3. oktober 2001)

Kommissionen har længe været bekymret over spredningen af billeder af pædofil karakter på Internettet, især børnepornografi. For at bekæmpe dette har den foreslået en flerårig EF-handlingsplan til fremme af en mere sikker anvendelse af Internettet ved bekæmpelse af ulovligt og skadeligt indhold på globale net. Denne plan blev vedtaget af Rådet og Europa-Parlamentet den 25. januar 1999(1). Handlingsplanen omfatter tiltag på fire områder: et europæisk netværk af hotlinjer, selvregulering i branchen, filtrerings- og klassificeringssystemer samt øget bevidstgørelse blandt brugerne.

I henhold til Rådets henstilling af 24. september 1998 om udvikling af den europæiske industris konkurrenceevne inden for audiovisuelle tjenester og informationstjenester gennem fremme af nationale rammer, der tager sigte på at opnå en sammenlignelig og effektiv beskyttelse af mindreårige og den menneskelige værdighed(2) er medlemsstaterne endvidere forpligtet til at skabe passende rammer.

Kommissionen lægger meget stor vægt på, at Unionen træffer effektive foranstaltninger, især mod børnepornografi på Internettet. Der er allerede truffet foranstaltninger, både på lovgivningsområdet og andre områder. Kommissionen fremlagde sidste år et forslag til rådets rammeafgørelse(3), som i en bredere kontekst omfatter bestemmelser om tilnærmelse af love og sanktioner i medlemsstaterne på området for seksuel udnyttelse af børn, især med hensyn til børnepornografi på Internettet. Dette forslag er i øjeblikket til drøftelse i Rådet og Europa-Parlamentet.

Det er de retshåndhævende og retslige myndigheder i medlemsstaterne, som først og fremmest er ansvarlige for bekæmpelsen af ulovligt indhold (herunder børnepornografi). De samarbejder på internationalt plan om bekæmpelse af børnepornografi på Internettet gennem de eksisterende kommunikationskanaler, f.eks. Europol og Interpol. Nogle medlemsstater har allerede oprettet særlige overvågningscentre for spredning af børnepornografi på Internettet. Europol overvejer i øjeblikket, om der skal oprettes et EU-overvågningscenter for at forbedre koordinationen og effektiviteten af bekæmpelsen på EU-plan af børnepornografi på Internettet.

(1) EFT L 33 af 6.2.1999.

(2) EFT L 270 af 7.10.1998.

(3) EFT C 62 E af 27.2.2001.